Diari Oficial de la Generalitat Valenciana


Sumari del DOGV 9438, del 29-09-2022 (2022/8516)

RESOLUCIÓ de 25 de maig de 2022, del director general de Qualitat i Educació Ambiental, per la qual es formula la declaració d'impacte ambiental del Projecte de modificació substancial d'autorització ambiental integrada d'indústria de fabricació de frites i esmalts ceràmics, avinguda Reial d'Extremadura, número 11-13, del terme municipal d'Onda. Expedient: (1713915) 039/8361-IIB.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9438

Data del DOGV
:   29-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8516


Data del document
:   25-05-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Onda
    * impacte ambiental

RESOLUCIÓ de 25 de maig de 2022, del director general de Qualitat i Educació Ambiental, per la qual es formula la declaració d'impacte ambiental del Projecte de modificació substancial d'autorització ambiental integrada d'indústria de fabricació de frites i esmalts ceràmics, avinguda Reial d'Extremadura, número 11-13, del terme municipal d'Onda. Expedient: (1713915) 039/4804-JYT. [2022/8516]  
«Declaració di impacte ambiental  
Expedient: (1713915) 039/8520-WFE.  
Títol: Modificació substancial autorització ambiental integrada d'indústria de fabricació de frites i esmalts ceràmics.  
Promotor: Coloronda, SL.  
Òrgan substantiu: Direcció General de Qualitat i Educació Ambiental.  
Ref. òrgan substantiu: 185/20 IPPC.  
Localització: avinguda Reial d'Extremadura, núm. 11-13 d'Onda (Castelló).  
NIMA: 6391377829.  
  
Antecedents i descripció del projecte  
Com a antecedent, el Servei d'Impacte Ambiental disposa de declaració d'impacte ambiental favorable condicionada, emesa el 4 de maig de 2005 (expedient 19/2005 € AIA) per la directora general de Gestió del Medi Natural, a favor de Coloronda, SL, per a la fabricació de frites i esmalts ceràmics. El director general d'Avaluació Ambiental i Territorial va emetre resolucions complementàries a aquesta DIA en data 11 de novembre de 2013 i en data 15 de juny de 2015. El 27 de juliol de 2005, la Direcció General de Qualitat Ambiental atorga l'autorització ambiental Integrada inscrita en el Registre d'Instal·lacions de la Comunitat Valenciana amb el número 024/AAI/CV.  
Actualment, l'empresa Coloronda, SL, promou un projecte de modificació d'autorització ambiental integrada d'indústria de fabricació de frites i esmalts ceràmics en l'avinguda Reial d'Extremadura, núm. 11-13 del terme municipal d'Onda (Castelló).  
Per a dur a terme l'ampliació s'incorporarà una nova parcel·la limítrofa a l'activitat, situada en el camí el Colador, 19, que consta de 26.619 m². Així mateix, s'ampliaran les instal·lacions existents amb la construcció d'una nau adjacent i dues noves naus aïllades adossades entre si, la qual cosa augmentarà la superfície construïda en 6.201,7 m². Així mateix, s'ampliarà la maquinària existent, entre altres, en dos forns monoestrat de proves ceràmiques, dos assecadors horitzontals i un atomitzador, una mescladora de compostos, granalladora i tres forns de fusió.  
Segons el certificat municipal, emés per l'Ajuntament d'Onda el 7 de maig de 2020, el PGOU d'Onda classifica la zona on pretén instal·lar-se l'activitat com a sòl urbà industrial, zona UI-4, i l'activitat de fabricació de frites i esmalts hi és compatible sempre que es complisca la normativa urbanística i mediambiental, així com el condicionat de l'esmentat PGOU.  
El polígon compta amb totes les dotacions per al seu correcte funcionament, com ara, evacuació d'aigües residuals, evacuació d'aigües pluvials, vials de circulació, energia elèctrica, xarxa de gas natural i distribució d'aigua potable.  
L'activitat principal de l'empresa és la fabricació i comercialització de frites, esmalts ceràmics i tintes d'injecció.  
El procés productiu de fabricació de frites s'inicia amb la recepció de matèries primeres, que es reben a granel i s'emmagatzemen en sitges, big bags o sacs. Aquestes matèries primeres, mitjançant impulsió pneumàtica, són transportades a una mescladora. La sinterització es produeix en el forn de fusió que és alimentat per una tremuja d'alimentació que conté la mescla de matèries primeres. El control del flux màssic de material es duu a terme mitjançant un caragol sense fi. El temps del material en el forn dependrà, entre altres, de la velocitat de fusió de les matèries primeres i de la fluïdesa del material fos. El forn de fusió és alimentat amb gas natural i pot arribar a temperatures entre 1.400 i 1.600 °C. Els gasos de combustió passen per un bescanviador de calor, d'aquesta manera es recupera energia per a precalfar l'aire de combustió. El material fos, en caure sobre bassa d'aigua, es refreda i trenca a causa del xoc tèrmic i dona lloc a xicotets fragments de manera irregular, les denominades frites, que són extretes de l'aigua mitjançant caragol sense fi i són acumulades en sacs o big bags. Les frites poden seguir diversos processos, simplement envàs i venda, o bé triturar-les per a obtindre granalla, una altra opció seria dosificar-les juntament amb matèries primeres per a obtenció d'esmalts compostos (sòlids o líquids).  
  
El procés productiu de fabricació de tintes d'injecció comença amb la recepció i l'emmagatzematge de matèries primeres, les quals es dosifiquen i es mesclen amb el vehicle i els additius. Quan la mescla és homogènia s'hi agrega gradualment el pigment, posteriorment es duu a terme la molta, més tard es filtra per eliminar impureses de la molta, i això dona lloc a la tinta inkjet que bé pot emmagatzemar-se i envasar-se per a la seua expedició.  
Quant als consums de la planta, el procés productiu utilitza energia elèctrica, gas natural i gasoil. El subministrament d'aigua destinada al consum humà procedeix de la xarxa municipal (lavabos i dutxes) i el consum estimat és de 1.500 m³/any, i l'aigua per a consum humà serà embotellada. Així mateix, el consum d'aigua per al procés industrial previst és de 40.000 m³/any, procedeix de concessió d'aigües subterrànies amb referència 2008C-RP-0001, per a un volum de 40.000 m³ i ús industrial, segons certificat emés per la Confederació Hidrogràfica del Xúquer de data 17 de maig de 2021.  
  
Tramitació administrativa  
Amb data 3 de març de 2021, es registra en el Servei d'Avaluació d'Impacte Ambiental (òrgan ambiental) un ofici del Servei de Prevenció i Control Integrat de la Contaminació (òrgan substantiu), en què se sol·licita el pronunciament sobre la suficiència i idoneïtat de la documentació presentada d'acord amb l'article 28 de la Llei 6/2014, de 25 de juliol, de la Generalitat, de prevenció, qualitat i control ambiental d'activitats a la Comunitat Valenciana, i s'adjunta la documentació següent: sol·licitud del promotor, projecte de modificació d'autorització ambiental integrada amb annexos, projecte d'ampliació, estudi d'impacte ambiental, resum no tècnic i documentació complementària.  
  
El 5 d'agost de 2021, l'òrgan ambiental remet l'informe de suficiència a l'òrgan substantiu per a esmenar la documentació aportada i completar l'expedient.  
En data 31 de gener de 2022, l'òrgan substantiu va donar trasllat a aquest òrgan ambiental de nova documentació complementària i el resultat de la informació pública, sense que s'hagen presentat al·legacions al projecte.  
  
Consideracions ambientals  
Onda se situa en la zona de qualitat de l'aire: zona ES1003: Millars-Penyagolosa (àrea costanera). La instal·lació se situa en una parcel·la del polígon industrial del terme municipal d'Onda i pròxima a aquesta població. Consultat el visor cartogràfic, el polígon es troba delimitat entre la CV-21 al nord i la CV-20 al sud, a l'est es troba el barranc de Ràtils, que és l'element natural més pròxim, i es troba confrontant amb el nord de la parcel·la. La classificació urbanística segons el PGOU d'Onda és de sòl urbà industrial, zona UI-4.  
La indústria se situa en una zona amb vulnerabilitat i accessibilitat alta d'aqüífers. A l'efecte d'evitar la contaminació del sòl i el corresponent risc de contaminació d'aqüífers, es preveu instal·lar sòl de solera de formigó i paviment ceràmic.  
Les afeccions per emissions a l'atmosfera es produeixen durant les etapes de recepció de materials en les diferents seccions del procés i en el procés de fusió. Per a minimitzar les emissions, les matèries primeres es transportaran en camions coberts amb tendal i s'emmagatzemaran en sitges estanques. Així mateix, la resta dels processos compta amb sistemes de control i reducció d'emissions; es tracta de filtres de mànegues per a les seccions de compostos, molta, assecatge, barreja, additius i dosatge de caolins. Els fumerals dels forns de fusió estan dotades d'un bescanviador de calor que redueix la temperatura per a, posteriorment, recollir les partícules amb un filtre de mànegues.  
Els sorolls que produeix la indústria són deguts, majoritàriament, al funcionament de les màquines, per tant, es tindrà en compte que complisquen la normativa vigent. Així mateix, els tancaments incorporaran aïllament a fi d'esmorteir la transmissió del so. Si hi aparegueren vibracions, s'instal·larien suports flexibles tipus goma o suro. Si les vibracions foren excessives, s'adoptarien mesures d'equilibratge dinàmic i estàtic per eliminar-les.  
Respecte a l'aigua residual industrial, no es produeix cap abocament (abocament zero). Per la qual cosa, en condicions normals de funcionament no es preveu cap tipus de contaminació subterrània. La instal·lació disposarà d'un circuit tancat per a la refrigeració de forns. Així mateix, l'aigua utilitzada en processos de molta, laboratoris i neteja, després del tractament en l'EDAR, es reutilitza en el circuit tancat de refrigeració de frites. Els llots generats en el procés de depuració s'enviaran a un gestor autoritzat o es reutilitzaran com a matèria primera per a la fabricació d'esmalts.  
Les aigües sanitàries (de lavabos i vestuaris) es canalitzaran fins a un únic punt d'abocament a la xarxa de sanejament municipal.  
La instal·lació compta amb xarxa específica per a aigües pluvials. L'aigua serà recollida mitjançant canalons i baixants distribuïts al llarg de les cobertes de les naus, fins a una bassa de recollida i decantació de les aigües de pluja en la nova parcel·la, per al posterior abocament a la xarxa municipal a través de dos nous punts d'abocament a la xarxa municipal de pluvials, que s'incorporaran als actuals a causa de l'ampliació.  
Els punts de recollida dels residus es localitzen en el mateix lloc on es generen, agrupats per seccions. Després són traslladats a una zona d'emmagatzematge condicionada, on són buidats en contenidors exclusius per a cada residu i d'on són retirats per un gestor autoritzat. Amb l'objectiu de minimitzar els residus, es valoraran els llots produïts en la depuració d'aigua industrial, així com les frites i esmalts procedents de fallades del procés productiu o que no reunisquen les condicions exigides; per a això, després del procés de molta, mescla amb altres matèries primeres i assecatge, s'obtindran esmalts de baixa qualitat.  
  
La mercantil disposa de contracte amb una empresa especialitzada en neteja i desinfecció preventiva de les torres de refrigeració per a refredament dels forns amb la finalitat d'evitar la legionel·losi en la instal·lació.  
El promotor proposa un programa de vigilància ambiental, en el qual diàriament es netejaran els llocs de treball, es realitzarà una inspecció visual dels residus emmagatzemats i dels seus contenidors; en cas d'emissions o efluents d'aquests contenidors, se'n procedirà a la neteja, així mateix, s'inspeccionarà diàriament de manera visual el nivell de les basses i l'estat dels filtres de mànegues. Trimestralment, es realitzarà el manteniment dels filtres. Anualment, es realitzarà la neteja completa de la maquinària de l'empresa i amb periodicitat anual, cada dos anys o cada tres, es realitzarà el mesurament de les emissions dels focus contaminants que siguen procedents segons planificació, portant un llibre de registre de control d'emissions atmosfèriques i acústiques i prenent mesures per a minimitzar-les.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup IV, apartat i.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de modificació d'autorització ambiental integrada d'indústria de fabricació de frites i esmalts ceràmics, promogut per Coloronda, SL, en l'avinguda Reial d'Extremadura, núm. 11-13, d'Onda (Castelló), sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i tota altra documentació que es troba en l'expedient i de conformitat amb les condicions següents:  
- En la línia o línies d'aigua susceptibles de generar abocaments d'aigües residuals no haurà d'existir cap sistema d'alleujament capaç de generar abocament per qualsevol mitjà i periodicitat a domini públic hidràulic.  
- Les operacions de gestió (emmagatzematge temporal i recollida per un gestor autoritzat) de les partícules capturades pels filtres de mànegues es realitzaran de manera que s'assegure el confinament de les partícules i s'evite la seua dispersió en l'ambient. Els filtres de mànegues estaran dotats de contenidors o sacs adequats per a emmagatzemar les partícules, per evitar la deposició directa d'aquestes sobre el sòl.  
- Les basses de l'estació depuradora de la indústria hauran de disposar de capacitat adequada i estaran sobredimensionades, respecte a les condicions normals de funcionament, a fi d'evitar desbordaments que pogueren arribar a la xarxa d'evacuació d'aigües pluvials.  
- El programa de vigilància ambiental garantirà, en el transcurs del temps, la impermeabilitat i l'estanquitat del sistema de canalons, canonades de bombament i basses d'homogeneïtzació de les aigües residuals industrials.  
- La parcel·la industrial es mantindrà neta i lliure de restes de frites, partícules i substàncies que puguen ser arrossegades per l'aigua de pluja.  
- Els cossis i bidons trencats o oberts que puguen contindre restes de matèries primeres o residus s'emmagatzemaran a l'interior de les naus i en condicions d'emmagatzematge adequades fins a la seua recollida per un gestor autoritzat.  
- Resulten aplicables les condicions establides en les anteriors resolucions d'impacte ambiental en relació amb el funcionament i l'explotació de la planta.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Aquesta declaració d'impacte ambiental no serà objecte de recurs sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte en el procediment d'autorització del projecte l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 25 de maig de 2022.- El director general de Qualitat i Educació Ambiental: Joan Piquer Huerga.»